1917 (film)

1917  er en britisk krigsfilm fra 2019 med regi av Sam Mendes. Filmen vant to Golden Globes og tre Oscar.

Handling

1917 beskriver en dramatisk ferd gjennom skyttergravsfelt, jordbruksområder og en evakuert landsby i ruiner, angivelig i kommunen Écoust-Saint-Mein nordvest i Frankrike, ved Hindenburglinjen under første verdenskrig. Historien blir fortalt i to sammenhengende kameraopptak, begge tilsynelatende helt uten klipp. Bildene viser en omfattende rekonstruksjon av slagfeltene i den meningsløse og  brutale stillingskrigen på vestfronten.

Handlingen er inspirert av historier som regissørens bestefar fortalte fra opplevelsene som engelsk soldat under den store krigen i Frankrike.

Fortellingen begynner 6. april 1917, og handlingen utspiller seg over et kort døgn. De unge, britiske soldatene Blake (spilt av Dean-Charles Chapman) og Schofield (George MacKay) blir sendt ut for å krysse frontlinjen, komme seg gjennom et forlatt, tysk-okkupert område og advare et isolert britisk regiment som er på vei inn i et bakhold. Broren til Blake (Richard Madden) er en av de  krigerne som står i fare for å bli massakrert, derfor har Blake en spesiell motivasjon for å utføre det livsfarlige oppdraget.

Underveis blir de unge soldatene nesten meid ned av et styrtende tysk jagerfly. Etter at de redder piloten fra det brennende vraket, dreper han Blake. Schofield må fortsette ferden alene, og til sist når han den øverstkommanderende for regimentet (Benedict Cumberbatch), som rekker å avblåse det britiske angrepet i siste sekund. Schofield treffer også på Blakes bror og får overlevert noen av den omkomnes eiendeler til ham.

Medvirkende 
 Dean-Charles Chapman som Blake
 George MacKay som Schofield
 Andrew Scott som Leslie
 Benedict Cumberbatch som MacKenzie
 Richard Madden som løytnant Blake
 Colin Firth som Erinmore

Referanser

Eksterne lenker
 
P3 Filmpolitiet: 1917

Krigsfilmer
Britiske actionfilmer
Filmer fra 2019
Robertprisen for årets engelskspråklige film